Фи нэщIыр къабылу Алыхьым фIих!
ГуащIэмрэ гущIэгъумрэ зиIэ Алыхьым и цIэкIэ!
ПщIэ зыхуэсщI ди хэкуэгъухэ, къуэшхэ, шыпхъухэ! Илъэс дэкIащ икIи Къытщхьэщыт Алыхьым и фIыщIэкIэ гъунэгъу дыхуэхъуащ дэтхэнэ зы муслъымэнми и гум щигъафIэ Рэмэдан мазэ лъапIэм. Рэмэдан мазэм нэщI исыныр ислъамым къигъэув фарзитхум ящыщщ. НэщIыр къалэн щищIкIэрэ, Алыхьталэм и мурадакъым цIыхум хузэфIэмыкIын трилъхьэу гугъу иригъэхьыну. Алыхьыр зи фIэщ хъу псоми а мазэм Iэмал гъуэзэджэ къахукъуокI махуэ къэс дызыхэт зэрыхьзэрийм дыкъыпыкIыу ди псэр гъуэгу захуэм хузэIутхыну икIи Тхьэм къытхуигъэлъагъуэ фIыгъуэм и тенджызым дыхыхьэну. ДыкъэзыгъэщIам и джэ макъым ди Iэпкълъэпкъыр зэрыщыту щыпэджэж мазэщ ар.
Шхэным, псы ефэным, нэщIым къемызэгъ адрей Iуэхухэм махуэм запыIудзыным ди Iэпкълъэпкъыр игъэкъабзэ къудейкъым, абы зригъэгъэпсэхукIэрэ. Ар ди псэмрэ фIэщхъуныгъэмрэ щыдгъэунэхуж зэманщ. А гъэунэхуныгъэм дыпэлъэщмэ, Алыхьым и фIыгъуэр къытлъысынущ.
НэщI мазэ лъапIэм цIыхум илэжь сыт хуэдэ IуэхуфIми, ар сыт хуэдизкIэ цIыкIуу дэ къытщы- мыхъуми, къыпэкIуэ псапэр Алыхь ЛъапIэм куэдкIэ егъэбагъуэ, абы къыхэкIыу дэ апхуэдэ псапэхэр лэжьыным — нэмэз щIыным, КъурIэным еджэным, къулейсызхэм яхуэупсэным — къарууэ диIэр етхьэлIэну ди къалэнщ.
ДинкIэ и фIэщхъуныгъэр игъэбыдэурэ, дэтхэнэ зы цIыхури хущIэкъун хуейщ а мазэ лъапIэм къыпэкIуэну фIыгъуэ псори зэрызыIэригъэхьэным. Апхуэдэ фIыгъуэхэм ящыщщ уи гъащIэ псом къриубыдэу блэжьа гуэныхьхэмкIэ тобэ къэпхьыжыныр икIи апхуэдэ Iуэхухэр дяпэкIэ умылэжьыну мурад пщIыныр. Илэжьа гуэны-хьым хущIегъуэжыныр дэтхэнэ муслъымэнми и къалэнщ.
Зыщыбгъэгъупщэ хъунукъым Рэмэдан мазэм ерыскъыкIэ зышыIэныгъэм къыдэкIуэу псэм и къабзагъэм зэрыхущIэкъупхъэри. Гупсысэ, псалъэ, Iуэхугъуэ мыхъумыщIэхэм защыхъумапхъэщ, сыту жыпIэмэ армырамэ нэщIым къриубыдэу гугъу зыщIедгъэхь псори псыхэкIуадэ хъунущ. Хуэсакъыпхъэщ цIыхум уи зэран иумыгъэкIыным, ар муслъымэнми апхуэмыдэми емылъытауэ. Зым адрейм пщIэ хуищIыныр, нэгъуэщI лъэпкъымрэ динымрэ щыщхэр уи щхьэ елъытыныр ди республикэми, зэрыщыту къэралми щыIэ мамырыгъэм, зэIузэпэщыныгъэм, зыужьыныгъэм я лъабжьэщ. ДыкъэзыгъэщIам дэ дызэмыщхьу дунейм дыкъытригъэхьащ, зым адрейр гуапагъэрэ зэгурыIуэныгъэкIэ къэтцIыхун, Къытщхьэщытыр зыхэтщIэн папщIэ. Дэтхэнэ зыри Алыхьым дыкъигъэщIащ икIи псори щызэпха икIи щызэпэлъыта дунейм и Iыхьэу дыщытщ. Зэхуэдгъэгъуфу, шыIэныгъэ тхэлъу дыпсэууэ зедгъэсэн хуейщ, дыкъэзыухъуреихьхэр фIыуэ тлъагъурэ фIы тщIэуэ. Алыхьталэм тыгъэ къытхуищIа мамырыгъэмрэ гъащIэмрэ дыщыгуфIыкIыу, абы пщIэ хуэтщIу.
Рэмэданым ди псэм и къабзагъымрэ хьэл-щэныр егъэфIэкIуэнымкIэ дерс къыдет, ди гумрэ гупсысэмрэ я щытыкIэмкIэ дыкъипщытэурэ. дыкъэзыухъуреихь цIыхухэм гуапагъэрэ мамырыгъэкIэ ябгъэдэтын зэрыхуей лъапIагъэхэр, Ислъамыр къызэрежьэрэ зытетхэр, къэгъэщIэрэщIэжыным хуэфэщэн хэлъхьэныгъэ зэрыхуэтщIыфынур ди щхьэкIэ къэдгъэлъагъуэ щапхъэмрэ IуэхущIафэ дахэмкIэщ. ЛIэщIыгъуэкIэрэ Ислъамым къыдэгъуэгурыкIуэ хабзэхэр Урысейм и духовнэ, щэнхабзэ къулеигъэхэм щыщщ, сыту жыпIэмэ муслъымэнхэр ижь-ижьыж лъандэрэ абы къыгуэхыпIэ зимыIэ и зы Iыхьэу щытщ икIи къэралым и зыужьыныгъэм хэлъхьэныгъэ ин хуэзыщIхэщ. Дуней псор псэкупсэ кризис куум щыхэт мы лъэхъэнэм дэ тхузэфIэкIынущ Къэбэрдей-Балъкъэрым щыпсэухэм я дин, лъэпкъ фIыгъуэхэм, егъэлеяуэ щытыкIэ гугъум щихуа лъэхъэнэхэми IэщIыб ямыщIу ди адэжьхэм нобэм къытхуахьэсахэм, зедгъэубгъуну.
Мы илъэсым Рэмэданыр гъэм и мазэ нэхъ хуабэ дыдэм ирихьэлIащ икIи абы нэщIыр куэдкIэ нэхъ хьэлъэ ещI. АрщхьэкIэ зыщыгъэгъупщэн хуейкъым абы къыпэкIуэну тыгъэри Алыхь Лъагэм и арэзыныгъэ къэдлэжьынымрэ гуэныхьхэр къытхуэгъун папщIэ зэфIэдгъэкIынухэмрэ зэрелъытар. КъищынэмыщIауэ, дэтхэнэ зыми ДыкъэзыгъэщIам тыгъэ къытхуищIащ нэщIыр къытщигъэпсынщIэну икIи къабылу тIихыну делъэIуну Iэмалыр.
Зэманыр псынщIэрыкIуэу макIуэ икIи Рэмэданым и дэтхэнэ дакъикъэми уасэ иIэкъым. А дэрэжэгъуэр щызу зыхэфщIэ, гъуэгу захуэр къыхэхыным, Къытщхьэщытымрэ Абы и псалъэхэмрэ — Рэмэдан мазэм къытхуеха КъурIэн лъапIэр — зыгурывгъэIуэным фи акъылыр тевухуэкIэрэ. Тхьэ елъэIуным, псапэ щIэным зэман нэхъыбэ хухэфх, фи гуэныхьхэр къыфхуигъэгъуну фелъэIу, зылъэмыкIхэм фадэIэпыкъу, фи благъэхэмрэ Iыхьлыхэмрэ, фэ фпэгъунэгъу дэтхэнэ цIыхуми гулъытэ нэхъыбэ хуэфщI, сыту жыпIэмэ Рэмэданыр зэкъуэувэныгъэмрэ зыузэщIыныгъэмрэ я мазэщ. Къэбэрдей-Балъкъэрым ис псори сэ къыхузоджэ, зэгурымыIуэныгъэхэр лъэныкъуэ ирагъэзу, зэкъуэтыныгъэм, гущIэгъум, зышыIэныгъэм я хабзэхэм тетыну. Жылагъуэм щызэгурыIуэнымрэ пщIэ щызэхуэщIынымрэ я къежьапIэ ирехъу нэщI махуэхэр, ди гум и къабзагъым бэкIэ ирегъэбагъуэ дунейм гуапагъэу тетыр икIи Рэмэданым и фIыгъуэр зыхэтщIэу етIанэгъэ пIалъэ Тхьэм дынигъэс.
Къэбэрдей-Балъкъэрым и муслъымэн псоми Рэмэдан мазэ лъапIэр къызэрихьэмкIэ сигукIи си псэкIи сохъуэхъу икIи Алыхь Лъагэм солъэIу ди щIыпIэм мамырыгъэрэ зэгурыIуэныгъэрэ щигъэIэну, ди фIэщхъуныгъэр игъэбыдэу мы мазэр хуэфащэу етхьэкIынымкIэ къару къытхилъхьэну. Дэтхэнэ зыри гъуэгу пэжым, къуэшыгъэм, зэдэIэпыкъуныгъэм Тхьэм дытригъэгушхуэ.
Мамырыгъэ, гущIэгъу, Алыхьым и арэзыныгъэ фэри фи Iыхьлыхэми фиIэну!
Дзасэжь Хьэзрэталий,
КъБР-м и муслъымэнхэм
я дин IуэхущIапIэм
и тхьэмадэ, муфтий.
